(Ortografía tradicional) Xtzijon chi jumul ri Jesús cucꞌ ri winak,
xubij chque:
In riꞌ,
ri in quinya sakil chque ri winak cho ruwächulew.
Jachin ri cäpe wucꞌ,
cäcꞌoji na ri sakil rucꞌ ri cuya cꞌaslemal,
man cäbin tä chi cꞌu pa ri kꞌekum,
—xcha chque.
Te riꞌ ri tataꞌib fariseos xquibij che ri Jesús:
Ri lal xak tuquiel la tajin cäkꞌalajisaj la ri utz chij ib la.
Rumal riꞌ ri tajin cäkꞌalajisaj la man cꞌo tä u patän,
—xecha che.
Ri Jesús xchꞌawic,
xubij chque:
Ri tajin quinkꞌalajisaj chwij in,
kas tzij cꞌo u patän,
pune xak nu tuquiel quinkꞌalajisaj ri utz chwij chbil wib.
Wetam cꞌut jawijeꞌ ri in petinak wi,
xukujeꞌ jawijeꞌ ri quineꞌ wi.
Ri alak cꞌut man etam tä alak jawijeꞌ ri quinpe wi,
man etam tä cꞌu alak jawijeꞌ ri quineꞌ wi.
Ri alak jeꞌ cäkꞌatow tzij alak jas ri quekꞌatow tzij ri winak ajuwächulew.
Ri in cꞌut man quinkꞌat tä tzij puwiꞌ jachin jun.
We cꞌu quinkꞌat tzij,
jicom quinban chukꞌatic tzij.
Je riꞌ,
rumal chi man xak tä nu tuquiel quinkꞌat tzij,
xane ri nu Tat ri xintakow lok Are cukꞌat tzij junam wucꞌ.
Pa ri Pixab alak tzꞌibtal wi chi aretak quieb winak junam ri cäquibij chrij ri xquilo o chrij ri xquito,
rajwaxic riꞌ cäcojic chi kas tzij ri cäquibij.
Ri in cꞌut quinkꞌalajisaj ri kas tzij chwij chbil wib,
xukujeꞌ ri nu Tat ri xintakow lok cukꞌalajisaj ri kas tzij chwij,
—xcha ri Jesús chque.
Te riꞌ ri tataꞌib fariseos xquitaꞌ che ri Jesús:
¿Jawijeꞌ cꞌo wi ri tat la?
—xecha che.
Ri Jesús xchꞌawic,
xubij chque:
Ri alak man kas tä etam alak nu wäch,
xukujeꞌ man etam tä alak u wäch ri nu Tat.
We ta kas etam alak nu wäch in,
etam ta alak u wäch riꞌ ri nu Tat xukujeꞌ,
—xcha chque.
Ri Jesús xubij waꞌ we tzij riꞌ aretak tajin cuya tijonic pa ri nimalaj rachoch Dios chunakaj ri cꞌolibal re tak ri cuchuj.
Man cꞌo tä cꞌu jun xcꞌamow bi pa cheꞌ rumal chi mäjaꞌ curik ru kꞌij.
Ri Jesús xchꞌaw chi jumul,
xubij chque:
Ri in quineꞌc.
Ri alak cꞌut quintzucuj na alak.
Pa ri mac alak cꞌut cäcäm wi alak,
rumal chi man cäcowin tä alak queꞌ alak chilaꞌ jawijeꞌ ri quineꞌ wi,
—xcha chque.
Te riꞌ ri winak aj Israel xquibij:
¿A xa ta lo cucämisaj rib,
rumal cꞌu riꞌ cubij chi man cujcowin taj cujeꞌ chilaꞌ jawijeꞌ ri queꞌ wi?
—xecha ri e areꞌ.
Te riꞌ xubij ri Jesús chque:
Ri alak,
xak alak ajwaral,
are cꞌu ri in chilaꞌ chicaj quinpe wi.
Ri alak,
xak alak ajuwächulew.
Are cꞌu ri in man in ajuwächulew taj.
Rumal riꞌ xinbij chech alak chi pa ri mac alak cäcäm wi alak.
Rumal chi we man cäcoj tä alak chi in riꞌ ri tajin quinbij,
pa ri mac alak cäcäm wi na alak,
—xcha chque.
Te riꞌ xquitaꞌ che ri Jesús,
xquibij:
¿Jachin cꞌu ri lal?
—xecha che.
Ri Jesús xchꞌawic,
xubij chque:
Ojer riꞌ nu bim chech alak jachin ri in,
—xcha chque.
Qꞌuia ri cwaj quinbij chech alak chrij ri tajin quinwilo chukꞌatic tzij chrij ri cäban alak.
Are cꞌu ri xintakow lok cubij ri kas tzij.
Ri in cꞌut,
jachique ri nu tom chuchiꞌ ri Areꞌ,
are waꞌ ri quinbij chque ri winak ajuwächulew,
—xcha chque.
Ri e areꞌ cꞌut man xquichꞌob taj chi ri Jesús are tajin cächꞌaw chrij ri ka Tat chilaꞌ chicaj.
Rumal riꞌ xubij chque:
Aretak ri in,
in riꞌ ri Ralcꞌual ri Dios ri Kas Winak,
quinyac na chicaj umal alak chquiwäch ri winak,
quetamaj cꞌu na alak chi In Riꞌ.
Man cꞌo tä cꞌu jas quinbano xak pa we wi,
xane xak xuwi quinbij ri u cꞌutum ri ka Tat chnuwäch,
—xcha chque.
Are cꞌu ri xintakow lok cꞌo wucꞌ in.
Ri nu Tat man in u yoꞌm tä can nu tuquiel rumal chi amakꞌel ronojel kꞌij are quinban ri utz cäril wi ri Areꞌ,
—xcha chque ri winak aj Israel.
Aretak ri Jesús xubij waꞌ we tzij riꞌ,
e qꞌuia xecojon che ri Areꞌ.